**- สำเนาคู่ฉบับ -**



ที่ มท ๐๘๐๘.๓/ว ๑๘๘๗ กระทรวงมหาดไทย

ถนนอัษฎางค์ กทม. ๑๐๒๐๐

๓๐ มีนาคม ๒๕๖๔

เรื่อง หลักเกณฑ์และแนวทางปฏิบัติเกี่ยวกับการกู้เงินขององค์การบริหารส่วนตำบล

เรียน ผู้ว่าราชการจังหวัด ทุกจังหวัด

สิ่งที่ส่งมาด้วย ๑. ระเบียบกระทรวงมหาดไทยว่าด้วยการกู้เงินขององค์การบริหารส่วนตำบล พ.ศ. 256๓

2. ระเบียบคณะกรรมการนโยบายและกำกับการบริหารหนี้สาธารณะว่าด้วยหลักเกณฑ์  
 การกู้เงินขององค์กรปกครองส่วนท้องถิ่น พ.ศ. 2561

3. คำสั่งกระทรวงมหาดไทย ที่ ๗๓๓/๒๕๖๔ ลงวันที่ ๒๕ มีนาคม พ.ศ. ๒๕๖๔

4. หลักเกณฑ์ในการพิจารณาการขอกู้เงินขององค์การบริหารส่วนตำบล จากสถาบันการเงิน  
เพื่อดำเนินโครงการลงทุน

5. ตัวอย่างการเสนอเรื่อง การขอกู้เงินขององค์การบริหารส่วนตำบล จากสถาบันการเงิน  
เพื่อดำเนินโครงการลงทุน

6. หลักเกณฑ์ในการพิจารณาการขอกู้เงินขององค์การบริหารส่วนตำบล จากสถาบันการเงินเพื่อปรับโครงสร้างหนี้

7. ตัวอย่างการเสนอเรื่อง การขอกู้เงินขององค์การบริหารส่วนตำบล จากสถาบันการเงิน  
เพื่อปรับโครงสร้างหนี้

ด้วยกระทรวงมหาดไทยได้ออกระเบียบกระทรวงมหาดไทยว่าด้วยการกู้เงินขององค์การบริหาร  
ส่วนตำบล พ.ศ. ๒๕๖๓ ซึ่งมีผลใช้บังคับตั้งแต่วันที่ ๓ มีนาคม ๒๕๖๔ ทำให้องค์การบริหารส่วนตำบลสามารถ  
กู้เงินจากกระทรวง ทบวง กรม องค์การ หรือนิติบุคคลต่าง ๆ ได้ เมื่อได้รับอนุญาตจากสภาองค์การบริหาร  
ส่วนตำบล ตามมาตรา ๘๓ แห่งพระราชบัญญัติสภาตำบลและองค์การบริหารส่วนตำบล พ.ศ. 2537 เพื่อให้  
การกู้เงินขององค์การบริหารส่วนตำบลเป็นไปด้วยความเรียบร้อย ถูกต้องตามกฎหมาย และระเบียบที่เกี่ยวข้อง สามารถตอบสนองความจำเป็นและความต้องการใช้จ่ายเงินขององค์กรปกครองส่วนท้องถิ่นได้ในระยะเวลา  
ที่เหมาะสม จึงกำหนดหลักเกณฑ์ และแนวทางปฏิบัติเกี่ยวกับการกู้เงินขององค์การบริหารส่วนตำบล ดังนี้

1. การกู้เงินขององค์การบริหารส่วนตำบล จะต้องดำเนินการตามระเบียบกระทรวงมหาดไทย  
ว่าด้วยการกู้เงินขององค์การบริหารส่วนตำบล พ.ศ. 2563 และระเบียบคณะกรรมการนโยบายและกำกับ  
การบริหารหนี้สาธารณะว่าด้วยหลักเกณฑ์การกู้เงินขององค์กรปกครองส่วนท้องถิ่น พ.ศ. 2561 รายละเอียดปรากฏตามสิ่งที่ส่งมาด้วย 1 - 2

2. รัฐมนตรีว่าการกระทรวงมหาดไทยได้มอบอำนาจให้ผู้ว่าราชการจังหวัดปฏิบัติราชการแทนรัฐมนตรีว่าการกระทรวงมหาดไทยในการอนุมัติให้องค์การบริหารส่วนตำบลกู้เงิน กรณีการขอกู้เงินภายใต้  
กรอบวงเงินไม่เกินจำนวนห้าสิบล้านบาท ซึ่งจะก่อให้เกิดภาระชำระหนี้ในแต่ละปีเกินกว่าร้อยละสิบต่อรายได้เฉลี่ย และองค์การบริหารส่วนตำบลนั้นมีความสามารถในการชำระหนี้โดยไม่กระทบต่อรายจ่ายประจำ ตามข้อ 22 วรรคสอง ของระเบียบคณะกรรมการนโยบายและกำกับการบริหารหนี้สาธารณะว่าด้วยหลักเกณฑ์การกู้เงินขององค์กรปกครองส่วนท้องถิ่น พ.ศ. 2561 และข้อ 5 วรรคสอง ของระเบียบกระทรวงมหาดไทยว่าด้วย  
การกู้เงินขององค์การบริหารส่วนตำบล พ.ศ. 2563 รายละเอียดปรากฏตามสิ่งที่ส่งมาด้วย 3

/3. หลักเกณฑ์ ...

-2-

3. หลักเกณฑ์ในการพิจารณาการขอกู้เงินขององค์การบริหารส่วนตำบลให้เป็นไปตามหลักเกณฑ์และแบบที่กำหนด รายละเอียดปรากฏตามสิ่งที่ส่งมาด้วย 4 - 7

4. องค์การบริหารส่วนตำบลที่มีความจำเป็นต้องกู้ยืมเงินไปดำเนินภารกิจตามกฎหมายจะต้องดำเนินการเท่าที่จำเป็นและประหยัดต้นทุนทางการเงินให้มากที่สุด และควรพิจารณากู้เงินจากเงินทุนส่งเสริมกิจการขององค์กรปกครองส่วนท้องถิ่น เพื่อเป็นการสนับสนุนการบริหารการเงินขององค์กรปกครองส่วนท้องถิ่นให้เกิดประโยชน์สูงสุด ตามมติคณะรัฐมนตรีเมื่อวันที่ 29 ธันวาคม 2558 ที่เห็นชอบ  
ตามข้อเสนอของกระทรวงการคลัง ให้องค์กรปกครองส่วนท้องถิ่นกู้ยืมเงินจากเงินฝากกองทุนในกลุ่มองค์กรปกครองส่วนท้องถิ่นมากกว่าการกู้ยืมเงินจากธนาคารพาณิชย์ ทั้งนี้ การกู้เงินจากเงินทุนขององค์กรปกครองส่วนท้องถิ่นที่จัดตั้งขึ้นตามระเบียบกระทรวงมหาดไทยในรูปแบบต่าง ๆ ไม่ต้องเสนอขออนุมัติจากรัฐมนตรีว่าการกระทรวงมหาดไทย เนื่องจากการขอกู้เงินจากกองทุนดังกล่าวจะต้องถือปฏิบัติตามระเบียบกระทรวงมหาดไทยที่เกี่ยวข้อง รวมทั้งหลักเกณฑ์ในการกู้เงินของกองทุนต่าง ๆ ที่กำหนดไว้แล้ว

จึงเรียนมาเพื่อทราบ และแจ้งให้องค์การบริหารส่วนตำบลทราบ และถือปฏิบัติต่อไป

ขอแสดงความนับถือ

ฉัตรชัย พรหมเลิศ

(นายฉัตรชัย พรหมเลิศ)

ปลัดกระทรวงมหาดไทย

กรมส่งเสริมการปกครองท้องถิ่น

สำนักบริหารการคลังท้องถิ่น

โทร. ๐-๒๒๔๑-๙๐๐๐ ต่อ ๑๔๒๖-๓๐

โทรสาร ๐-๒๒๔๑-๙๐๔๒

ผู้ประสานงาน : ผจญ มหันตปัญญ์ โทร. 08-6829-6961



สิ่งที่ส่งมาด้วย 1-7

รอง ปมท. ........................

**สิ่งที่ส่งมาด้วย ๔**